NARIADENIE KOMISIE (ES) č. 105/2005
zo 17. novembra 2004,
ktorým sa mení a dopĺňa nariadenie Rady (ES) č. 1420/1999 a nariadenie Komisie (ES) č. 1547/1999 týkajúce sa prepravy určitých druhov odpadu do Číny a Saudskej Arábie
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci Európskeho spoločenstva, do Európskeho spoločenstva a z Európskeho spoločenstva (1), a najmä na jeho článok 17 ods. 3,
so zreteľom na nariadenie Rady (ES) č. 1420/1999 z 29. apríla 1999 ustanovujúce spoločné pravidlá a postupy, ktoré sa vzťahujú na zásielky určitých druhov odpadov do určitých nečlenských krajín OECD (2), a najmä na jeho článok 3 ods. 5,
keďže:
(1)
Ministerstvo obrany a letectva, Prezidentstvo meteorológie a životného prostredia Saudskoarabského kráľovstva zaslalo 4. augusta 2003 Európskej komisii žiadosť, aby sa obvyklé obchodné transakcie (postup „zelený zoznam“) uplatňovali na materiál GH 014 „odpad, odrezky a úlomky polyuretánovej peny neobsahujúcej chlórfluórované uhlíkaté zlúčeniny“.
(2)
Zastúpenie Čínskej ľudovej republiky pri Európskych spoločenstvách poslalo 13. mája 2004 Európskej komisii žiadosť o zmenu a doplnenie zoznamu odpadov v prílohe D nariadenia Komisie (ES) č. 1547/1999 (3), ktoré sú povolené bez kontrolných procedúr stanovených nariadením Rady (EHS) č. 259/93. Tento upravený zoznam bude aj teraz predmetom ďalšej kontroly pred nalodením, za ktorú prevezmú zodpovednosť čínske úrady.
(3)
V súlade s článkom 17 ods. 3 nariadenia (EHS) č. 259/93 bol výbor, zriadený podľa článku 18 smernice Rady 75/442/EHS z 15. júla 1975 o odpade (4), informovaný o oficiálnych žiadostiach Saudskej Arábie a Číny v dňoch 2. apríla 2004 a 18. mája 2004.
(4)
Aby mohla byť zohľadnená nová situácia týchto krajín, je potrebné zmeniť a doplniť aj nariadenie (ES) č. 1420/1999 a nariadenie (ES) č. 1547/1999.
(5)
Opatrenia stanovené v tomto nariadení sú v súlade so stanoviskom Výboru zriadeného podľa článku 18 smernice 75/442/EHS,
PRIJALA TOTO NARIADENIE:
Článok 1
Príloha D k nariadeniu (ES) č. 1547/1999 je zmenená a doplnená podľa prílohy I k tomuto nariadeniu.
Článok 2
Príloha A k nariadeniu (ES) č. 1420/1999 je zmenená a doplnená podľa prílohy II k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. novembra 2004